**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.12.2024, ora 08:00 – 11.12.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.12.2024, ora 07:00**

**RÂURI**

**Debitele au fost în general în creștere** datorită precipitațiilor căzute în interval, cedării apei din stratul de zăpadă din zonele montane aferente și propagării, pe râurile din bazinele hidrografice: Argeş, Ialomița, Bârlad, Prut, bazinul superior al Oltului, cursurile mijlocii şi inferioare ale Someşului, Târnavelor, Mureşului, Buzăului, Rm. Sărat, Putnei, Trotuşului, Bistriței, Moldovei şi Sucevei şi pe cele din Dobrogea.

Pe râurile Vişeu, Iza, Lăpuş şi bazinele superioare ale Someşului, Mureşului, Buzăului, Rm. Sărat, Putnei, Trotuşului, Bistriței, Moldovei şi Sucevei debitele au fost în scădere, iar pe celelalte au fost, în general, staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Olt, Suceava, Moldova, Bistrița, Trotuş, Putna, Rm. Sărat, Buzău, Siret, bazinele superioare ale râurilor Argeş şi Prahova şi pe unii afluenți ai Bârladului şi Prutului și mai mici (sub 30% din normalele lunare) pe râurile din bazinele hidrografice: Crasna, Crișul Negru, Crişul Alb, Timiș, Moravița, Cerna şi pe unii afluenți din bazinul Jiului și din bazinul inferior al Oltului.

Se situează peste **COTELE DE ATENȚIE** râurile la stațiile hidrometrice: Miletin – Șipote (150+58) – jud. IS și Vaslui – Codăești (400+9)-jud. VS.

În interval s-a situat peste **COTA DE ATENȚIE** râul Crasna la stația hidrometrică Vinețești (340+5)-jud. VS.

În interval a fost emisă o **ATENȚIONARE HIDROLOGICĂ** pentru fenomene imediate.

A fost în vigoare **ATENȚIONAREA HIDROLOGICĂ nr. 104** din 08.12.2024, până la ora 8:00.

Formațiunile de gheață (năboi) existente pe unele râuri din nord–estul țării, s-au menținut fără modificări importante.

**Debitele vor fi în scădere** pe râurile din bazinele: Vişeu, Iza, Lăpuş, Olt, Siret (exceptând cursul mijlociu şi inferior şi cursurile inferioare ale afluenților), cursurile mijlocii și superioare ale Someșului, Argeșului, Ialomiței, cursurile superioare ale Mureșului și Prutului şi pe cele din Dobrogea.

Debitele vor fi în creştere prin propagare pe cursul inferior al Someşului, cursurile mijlocii şi inferioare ale Mureşului, Siretului şi Prutului şi cursurile inferioare ale Argeşului, Ialomiței, Buzăului, Rm. Sarat, Putnei, Trotuşului, Bistriței, Moldovei, Sucevei şi Bârladului, iar pe celelalte râuri vor fi în general staționare.

Formațiunile de gheață existente (năboi) se vor menține și se vor intensifica.

**DUNĂRE**

**Debitul la intrarea în țară (secțiunea Baziaș) în intervalul 10.12 – 11.12.2024 a fost în scădere, având valoarea de 3900 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în scădere pe sectorul Gruia – Călărași, relativ staționare pe sectorul Cernavodă – Vadu Oii și în creștere pe sectorul Brăila – Tulcea.

**Debitul la intrarea în țară (secțiunea Baziaș) va fi în scădere (3800 m3/s).**

În aval de Porţile de Fier debitele vor fi în scădere pe sectorul Gruia – Galați şi în creştere pe sectorul Isaccea – Tulcea.

**2.** **Situaţia meteorologică în intervalul 10.12.2024, ora 09:00 –11.12.2024, ora 06:00**

**ÎN ŢARĂ**

Vremea a fost închisă, iar valorile termice în scădere față de ziua anterioară, astfel încât s-au situat în jurul celor specifice datei în cea mai mare parte a țării. S-au semnalat precipitații în sud, sud-est, nord, nord-vest, local în centru și vest și izolat în rest. Acestea au fost mixte în nordul Moldovei, estul Maramureșului și nord-estul Transilvaniei, pe parcursul nopții au predominat treptat ninsorile în Crișana și în nord-vestul Transilvaniei, iar în restul timpului și al țării a plouat sau a burnițat. La munte au fost mai ales ninsori. În sud-estul teritoriului cantitățile de apă au depășit local 15 l/mp și izolat 30 l/mp în jumătatea de sud a Dobrogei (32 l/mp la Medgidia). Vântul a suflat slab și moderat, cu intensificări în Dobrogea, unde vitezele la rafală au fost în general de 50...55 km/h. Este strat de zăpadă în cea mai mare parte a zonei montane și măsura la ora 20 -în platformele stațiilor meteo- până la 77 cm în Munții Vrancei, 61 cm în Munții Ceahlău, 56 cm în Munții Făgăraș și izolat în Transilvania (până la 7 cm) și în nordul Moldovei (până la 3 cm) și al Olteniei (până la 2 cm). Temperaturile maxime s-au încadrat între 0 grade la Darabani și Rădăuți și 10 grade la Mangalia, iar la ora 6 se înregistrau -2 grade la Dumbrăvița de Codru și Șiria și 6 grade la Bechet, Calafat, Caracal, Zimnicea, Turnu Măgurele și Drobeta-Turnu Severin. S-a semnalat ceață local în vest, sud-vest și centru și pe spații mai mici în sud.

*Observație: de ieri de la ora 6 au fost în vigoare 11 mesaje de atenționare cod galben pentru fenomene meteorologice periculoase imediate: 5 emise de către SRPV Craiova, 2 emise de către SRPV Timișoara, și câte 1 de către SRPV Cluj, SRPV Bacău, SRPV Sibiu, SRPV Constanța.*

**LA BUCUREŞTI**

Vremea s-a menținut închisă, iar valorile de temperatură diurne, deși mai mici decât cele din ziua anterioară, s-au situat în jurul celor normale datei. Temporar a plouat slab până după-amiaza și seara a burnițat. Vântul a suflat slab până la moderat. Temperatura maximă a fost de 5 grade la toate stațiile meteorologice, iar la ora 06 erau 3 grade în Băneasa și 4 grade la Filaret și Afumați.

**3. Prognoza meteorologică în intervalul 11.12.2024, ora 09:00 –12.12.2024, ora 09:00**

**ÎN ŢARĂ**

Vremea va fi în general închisă. În jumătatea de nord a țării se vor semnala, local, precipitații mixte (ploaie, lapoviță și ninsoare), iar în rest, doar izolat, va ploua slab sau va burnița. La munte temporar va ninge. Vântul va sufla slab și moderat, cu unele intensificări în Oltenia și Moldova. Temperaturile maxime se vor încadra între 0 și 11 grade, iar cele minime vor fi cuprinse între -4 și 3 grade. Pe areale mici se va forma ceață.

**LA BUCUREŞTI**

Vremea va fi în general închisă și vor fi condiții de ploaie slabă sau burniță. Vântul va sufla slab până la moderat. Temperatura maximă, ușor mai ridicată decât în mod caracteristic datei, va fi în jurul a 7 grade, iar minima de 0...1 grad.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 09.12.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative: MM-2 (mun. Baia Mare) și MM-6 (mun. Sighetu Marmației).** Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Timiş*** informează despre producerea, în data de 10.12.2024, la ora 09:15, unei poluări accidentale a aerului, cu o cantitate de aproximativ 415 Smc de gaze, în zona localităţii Variaș, judeţul Timiş, din cauza unei avarii la colectorul de distribuţie gaze LTS Călacea – Periam, care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere în data de 10.12.2024, la ora 12:00.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 09.12.2024-10.12.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**